CELEX: 32012D0008
Language: sk
Date: 2011-12-14 00:00:00
Title: 2012/8/EÚ: Rozhodnutie Rady zo 14. decembra 2011 stanovujúce pozíciu, ktorú má Európska únia zaujať v rámci konferencie ministrov Svetovej obchodnej organizácie, pokiaľ ide o žiadosť o udelenie výnimky s cieľom poskytnúť preferenčné zaobchádzanie službám a poskytovateľom služieb z najmenej rozvinutých krajín

7.1.2012   
            
            
               SK
            
            
               Úradný vestník Európskej únie
            
            
               L 4/16
            
         ROZHODNUTIE RADY
   zo 14. decembra 2011
   stanovujúce pozíciu, ktorú má Európska únia zaujať v rámci konferencie ministrov Svetovej obchodnej organizácie, pokiaľ ide o žiadosť o udelenie výnimky s cieľom poskytnúť preferenčné zaobchádzanie službám a poskytovateľom služieb z najmenej rozvinutých krajín
   (2012/8/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 91, 100 a článok 207 ods. 4 prvý pododsek v spojení s článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               V článku IX Dohody o založení Svetovej obchodnej organizácie (World Trade Organization – WTO) uzavretej v Marakéši sa stanovujú postupy udeľovania výnimiek týkajúcich sa mnohostranných obchodných dohôd uvedených v prílohách 1A, 1B alebo 1C uvedenej dohody a v ich prílohách.
            
         
               (2)
            
            
               Bola podaná žiadosť o udelenie výnimky, ktorou by členovia WTO získali možnosť poskytnúť preferenčné zaobchádzanie službám a dodávateľom služieb z najmenej rozvinutých krajín bez toho, aby sa rovnaké zaobchádzanie schválilo pre podobné služby a poskytovateľov služieb všetkých ostatných členov WTO, a to prostredníctvom mimoriadnej výnimky z povinnosti podľa článku II odseku 1 Všeobecnej dohody o obchode so službami.
            
         
               (3)
            
            
               Je v záujme Európskej únie podporiť túto žiadosť o udelenie výnimky, a tým uzavrieť časť rokovaní rozvojového programu z Dauhy venovaných službám, ktoré majú pre najmenej rozvinuté členské krajiny osobitný význam,
            
         PRIJALA TOTO ROZHODNUTIE:
   Článok 1
   Pozícia Únie v rámci konferencie ministrov WTO je podporiť žiadosť podľa článku IX odseku 3 Dohody o založení Svetovej obchodnej organizácie uzavretej v Marakéši o udelenie výnimky, ktorá umožní členom WTO poskytnúť preferenčné zaobchádzanie službám a dodávateľom služieb z najmenej rozvinutých krajín.
   Článok 2
   Toto rozhodnutie nadobúda účinnosť dňom jeho prijatia.
   
      V Ženeve 14. decembra 2011
      
         
            Za Radu
         
         
            predseda
         
         M. NOGAJ